**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 262/2016 Z. z. o vybavení námorných lodí v znení nariadenia vlády Slovenskej republiky č. 327/2019 Z. z. (ďalej len „návrh nariadenia vlády Slovenskej republiky“) predkladá predsedníčka Úradu pre normalizáciu, metrológiu a skúšobníctvo Slovenskej republiky na základe bodu B.14. uznesenia vlády Slovenskej republiky č. 583 zo 14. októbra 2021 k návrhu na určenie gestorských ústredných orgánov štátnej správy a niektorých orgánov verejnej moci, zodpovedných za transpozíciu a aplikáciu smerníc.

Návrh nariadenia vlády Slovenskej republiky je aproximačné nariadenie vlády Slovenskej republiky, ktoré je vláda Slovenskej republiky oprávnená vydať podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. Cieľom návrhu nariadenia vlády Slovenskej republiky je zabezpečiť transpozíciu delegovanej smernice Komisie (EÚ) 2021/1206 z 30. apríla 2021, ktorou sa mení príloha III k smernici Európskeho parlamentu a Rady 2014/90/EÚ o vybavení námorných lodí, pokiaľ ide o uplatniteľnú normu pre laboratóriá používané orgánmi posudzovania zhody pre vybavenie námorných lodí (Ú. v. EÚ L 261/45, 22. 7. 2021) (ďalej len „delegovaná smernica“), a to prostredníctvom úpravy nariadenia vlády Slovenskej republiky č. 262/2016 Z. z o vybavení námorných lodí v znení nariadenia vlády č. 327/2019 Z. z., ktorou bola do slovenského právneho poriadku transponovaná smernica Európskeho parlamentu a Rady 2014/90/EÚ o vybavení námorných lodí a o zrušení smernice Rady 96/98/ES (Ú. v. EÚ L 257/146, 28. 8. 2014). Transponovaním delegovanej smernice sa zabezpečí súlad vnútroštátneho právneho poriadku Slovenskej republiky s právom Európskej únie.

Predložený návrh nariadenia vlády Slovenskej republiky nie je predmetom vnútrokomunitárneho pripomienkového konania.

Návrh nariadenia vlády Slovenskej republiky nebol predmetom predbežného pripomienkového konania vzhľadom na skutočnosť, že nebol identifikovaný ani jeden z vybraných vplyvov.

Návrh nariadenia vlády Slovenskej republiky bol v dňoch od 25. októbra 2021 do 15. novembra 2021 predmetom medzirezortného pripomienkového konania, ktorého vyhodnotenie je priložené. Návrh nariadenia vlády Slovenskej republiky sa predkladá do ďalšieho legislatívneho procesu bez rozporov.

Účinnosť návrhu nariadenia vlády Slovenskej republiky sa navrhuje od 31. januára 2022, aby bol dodržaný termín na prebratie delegovanej smernice.